Od soboty mal premiér Robert Fico štyri tlačové besedy, a iba na tej o znížení DPH na potraviny nehovoril o utečencoch.

Poslednú zvolal vo štvrtok s názvom „Nový postoj vlády k téme migrácie po udalostiach v nemeckom Kolíne nad Rýnom“, kde muži obťažovali stovky žien. Predstavil dve opatrenia.

Fico výpovede sestier nerieši, utečencov už tretíkrát za päť dní

autor: Eugen Korda, .týždeň

Prvým je, že ak Slovensko poskytne pomoc na riešenie utečeneckej krízy, bude ju „veľmi jasne orientovať na ochranu vonkajšej schengenskej hranice, chceme, aby peniaze neskončili v nejakých fondoch potravinových“.

Fico chce tiež zabrániť vytvoreniu moslimskej komunity na Slovensku. Vzhľadom na „rozdielne kultúrne tradície, hodnoty“ to podľa premiéra prináša bezpečnostné riziká. Iba prevenciou sa dá podľa neho zabrániť tomu, aby arabsky hovoriaci muži sexuálne obťažovali sto slovenských žien napríklad na železničnej stanici v Bratislave. Fico sa nechce dostať do situácie, že by tomu nevedel zabrániť.

„Aký princíp kolektívnej viny? Sú tu riziká spojené s bezpečnostnou vlnou? Ak sa niečo stane, vás nebude nikto odvolávať. My sa chceme vyhnúť situácii, ktorú nevieme riešiť,“ povedal.

„Moslimovia tu žijú celé desaťročia, ich deti a vnuci sa tu narodili, niektorí tu žili a boli občanmi Slovenska ešte predtým, ako sa pán premiér vôbec narodil. Nezaznamenal som, že by malo Slovensko s týmito moslimami akýkoľvek problém,“ povedal ešte v septembri o Ficových nenávistných vyjadreniach o moslimoch novinár Azim Farhadi, ktorý je sám moslim, pracuje v Inštitúte pre migráciu a komunikáciu a koordinuje v RTVS reláciu Tu sme doma.

Ficove slová odmietla aj Islamská nadácia na Slovensku a odmieta spájanie terorizmu alebo sexuálneho násilia s moslimskou komunitou na Slovensku.

„Či už chceme, alebo nie, stávame sa, žiaľ, predmetom predvolebnej kampane. Obávame sa, že súčasná celospoločenská atmosféra môže ohroziť bezpečnosť našich rodín, najmä žien a detí. Prosíme preto politických predstaviteľov, ako aj osobnosti spoločenského života a médiá, aby na to brali ohľad.“

Sestrám vraj viac dať nemôže

Na akých kultúrnych hodnotách vyrástol poslanec Smeru Vladimír Jánoš, ktorý je obvinený z týrania vlastnej manželky? A je v poriadku, ak demokratický politik odsudzuje ľudí na základe náboženstva?

„Denník N je protivládny denník a nevidím dôvod odpovedať na vaše otázky,“ povedal Fico. Rovnako nechcel odpovedať ani na otázku, kedy predstaví opatrenia v zdravotníctve. V utorok pritom Fico na otázky Denníka N odpovedal.

Krátko pred Ficom mali tlačovú besedu zdravotné sestry, ktoré podali k 1. februáru výpovede a žiadajú vládu, aby riešila ich situáciu. Vo výpovednej lehote je zhruba tisíc sestier, niektoré v posledných týždňoch výpovede stiahli. Fico odpovedal, až keď otázku zopakovala televízia Markíza. Povedal, že na zvýšenie platov vyčlenili 55 miliónov eur a viac v tejto situácii dať nemôže. Sestry sú však nespokojné. Nepáči sa im výška ani spôsob, akým Fico peniaze sestrám zvýšil.

Video: Fico: Utečenci sú bezpečnostná hrozba, Kiska to zľahčuje

Autor: Martina Pažitková

„Je v zodpovednosti ministra zdravotníctva, aby túto situáciu zvládol,“ povedal Fico, podľa ktorého je Viliam Čislák v kontakte s nemocnicami a o probléme rokuje.

Sestrám sa nepáči nový zákon, ktorý Čislák presadil. Ten upravuje mzdy aj iným zdravotným pracovníkom. Hovoria, že niektorým zákon garantuje nižšie platy, ako majú teraz. Ak by im zvýšili platy tak, ako sestry žiadajú, potreboval by na to štát podľa ministra 190 miliónov eur. Minister garantoval, že žiadnej sestre plat neklesne. Ak by sa tak stalo, odstúpi. Ako sa prejaví zákon na platoch, bude vidieť až vo februári, teda mesiac pred voľbami.

Utečenci, utečenci, utečenci

Prvú tlačovú besedu v novom roku mal Fico v sobotu 2. januára. O utečencoch začal hovoriť sám od seba, hoci tlačovku mal s ministrom financií Petrom Kažimírom a týkala sa výsledkov rozpočtu za rok 2015.

„Mrzí ma, že sa riziká s migračnou krízou podceňujú, budeme venovať osobitnú pozornosť bezpečnostným rizikám. My sme nechceli nikoho strašiť, nuž asi nie náhodou v Nemecku boli vyprázdnené niektoré železničné stanice, hrozba teroristických útokov je veľmi vysoká. Prijali sme množstvo bezpečnostných opatrení. Chcem pripomenúť slovenskej verejnosti, že denne vstupujú na pôdu EÚ tisíce migrantov a jediné, čo nás chráni, je počasie. Táto situácia bude kulminovať v jarných mesiacoch,“ hovoril.

To isté zopakoval aj v utorok 5. januára na tlačovej besede s ministrom vnútra Robertom Kaliňákom o vyslaní 25 policajtov do Macedónska.

„Nie náhodou sme spojili migračnú krízu s bezpečnostnými rizikami. Minimálne štyria z útočníkov v Paríži využili balkánsku cestu a spáchali ohavný zločin vo Francúzsku, to sú dôvody, pre ktoré je strach obyvateľov Slovenska aj celej EÚ opodstatnený. Nemyslím si, že je správne hovoriť ľuďom, čo nie je pravda. Sú to najväčšie bezpečnostné riziká, ktoré hrozia Slovensku.“

Bugár: Prekrýva naozajstné problémy

Fico sa podľa predsedu strany Most-Híd Bélu Bugára snaží témou migrantov prekryť skutočné problémy, akými sú „kolabujúce zdravotníctvo, bujnejúca korupcia, zle fungujúce školstvo či zhoršujúce sa podnikateľské prostredie“.

Bugár hovorí, že nie je dôvod, aby sa Fico vracal k téme povinných kvót, keď ich už parlament odmietol.

„Aj počet žiadateľov o azyl za tretí kvartál – pätnásť – hovorí jednoznačne o tom, že Slovensko nie je cieľovou krajinou. Tento počet hovorí skôr o tom, že migranti majú väčší strach pred Slovenskom, ako Slovensko pred migrantmi,“ myslí si Bugár a odmieta šírenie strachu udalosťami v zahraničí, „ktoré u nás nehrozia“.